Document ID: 31997D0848

KOMISSION PÄÄTÖS,
tehty 3 päivänä joulukuuta 1997,
Saksan esittämästä moottoriajoneuvojen ja niiden perävaunujen tyyppihyväksyntää koskevan jäsenvaltioiden lainsäädännön lähentämisestä annetun neuvoston direktiivin 70/156/ETY 8 artiklan 2 kohdan c alakohdan mukaista poikkeusta koskevasta pyynnöstä (Ainoastaan saksankielinen teksti on todistusvoimainen) (97/848/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon moottoriajoneuvojen ja niiden perävaunujen tyyppihyväksyntää koskevan jäsenvaltioiden lainsäädännön lähentämisestä 6 päivänä helmikuuta 1970 annetun neuvoston direktiivin 70/156/ETY (1), sellaisena kuin se on viimeksi muutettuna Euroopan parlamentin ja neuvoston direktiivillä 97/27/EY (2), ja erityisesti sen 8 artiklan 2 kohdan c alakohdan,
sekä katsoo, että
Saksan 10 päivänä kesäkuuta 1997 komissiolle esittämässä pyynnössä, jonka komissio otti vastaan 23 päivänä kesäkuuta 1997, oli 8 artiklan 2 kohdan c alakohdassa vaaditut tiedot; pyyntö koskee kovasta materiaalista (polykarbonaatista) valmistettujen lasien tuotantoa ja niiden asentamista taaimmaisiin sivuikkunoihin yhdessä ajoneuvotyypissä,
pyynnössä esitetyt syyt ovat perusteltuja, ja niiden mukaan kyseiset lasit ja niiden asentaminen eivät ole turvalaseista ja lasimateriaaleista moottoriajoneuvoissa ja niiden perävaunuissa 31 päivänä maaliskuuta 1992 annetun neuvoston direktiivin 92/22/ETY (3) vaatimusten mukaisia,
kyseistä yhteisön direktiiviä muutetaan kyseisten lasien tuotannon ja asentamisen mahdollistamiseksi, ja
tässä päätöksessä säädetty toimenpide on direktiivillä 70/156/ETY perustetun tekniikan kehitykseen mukauttamista käsittelevän komitean lausunnon mukainen,
ON TEHNYT TÄMÄN PÄÄTÖKSEN:
1 artikla
Hyväksytään Saksan poikkeuspyyntö, joka koskee kovasta materiaalista (polykarbonaatista) valmistettujen lasien tuotantoa ja asentamista taaimmaisiin sivuikkunoihin yhdessä moottoriajoneuvotyypissä, johon ne on tarkoitettu.
2 artikla
Tämä päätös on osoitettu Saksan liittotasavallalle.
Tehty Brysselissä 3 päivänä joulukuuta 1997.

Labels: 8
18
15
1